भारत ने अभ्यास मैच में केंट को हराया  
विराट कोहली की 78 रन की आकर्षक पारी की मदद से भारत ने बारिश के कारण 20 ओवर का कर दिए गए अभ्यास मैच में केंट को 5 रन से हरा दिया।
विराट कोहली की 78 रन की आकर्षक पारी की मदद से भारत ने बारिश के कारण 20 ओवर का कर दिए गए अभ्यास मैच में केंट को 5 रन से हरा दिया। सेंट लारेंस मैदान में केंट पर जीत के साथ भारत ने लगातार दूसरे अभ्यास मैच में जीत दर्ज की।  टीम इंडिया ने इससे पहले ससेक्स को छह विकेट से हराया था। भारत ने पहले बल्लेबाजी करते हुए छह विकेट पर 164 रन का मजबूत स्कोर खड़ा किया, जिसके जवाब में केंट जो डेनली की 100 रन की पारी के बावजूद पांच विकेट पर 159 रन ही बना सका।  मार्टिन वान जार्सवेल्ड और डेरेन स्टीवन्स ने 17-17 रन की पारी खेलकर डेनली का साथ निभाने की कोशिश की, लेकिन इस शतकवीर बल्लेबाज के पैवेलियन लौटने के बाद मेजबान टीम की उम्मीद टूट गई। डेनली ने 68 गेंद का सामना करते हुए आठ चौके और तीन छक्के मारे। भारत की ओर से बाएं हाथ के तेज गेंदबाज आरपी सिंह ने 36 रन देकर दो विकेट चटकाए, जबकि मुनाफ पटेल और आर अश्विन ने भी एक-एक विकेट हासिल किया।